
Roswell-alien går igen! Del 2 

Hvordan gik det så med verdenssensationen, som skulle afsløres den 5. maj 2015 i 
National Auditorium i Mexico City? Kunne arrangørerne fremvise beviser for, at de to 
såkaldte Roswell-dias viser en alien fra 1947? Og hvordan oplevede tilskuerne 
forestillingen? 

Af Kim Møller Hansen 

Begivenheden den 5. maj var iscenesat 
af den mexicanske tv-vært og 
ufofantast Jaime Maussan og blev 
streamet live på nettet. Da 
undertegnede er for nærig til at betale 
20 dollar for at se noget, som helt 
åbenlyst signalerer svindel, hurtige 
penge og en amatøragtig tilgang til 
ufomyten, har jeg måttet ty til at læse 
blogindlæg fra folk, som har overværet 
begivenheden. Efter reaktionerne at 
dømme har jeg sparet håndørerne 
uden at gå glip af noget. Video-seancen 
på nettet var efter sigende elendig, 
blev adskillige gange afbrudt af 
fejlmeddelelser og var samlet set en stor skuffelse. Selv hardcore rumskibstilhængere og Roswell-troende har 
svært ved at skjule deres skuffelse over „bevismaterialet". Folk var blevet lovet at se de to dias og beviser for, 
at de viser ægte aliens fra Roswell-nedstyrtningen i juli 1947, men kun motivet på det ene dias blev fremvist, 
og det, man så kunne se, ligner mest af alt en li" 

Tilskuerne i National Auditorium i Mexico City måtte ikke 
medbringe fotoudstyr, hvilket dog ikke har forhindret, at 
der alligevel er sluppet billeder ud af det, som blev vist i 
salen. Billederne har cirkuleret lystigt på nettet, og det er 
lykkedes mange bloggere at finde andre lignende eller 
næsten identiske fotos, som med sikkerhed er taget af 
udstillingsgenstande på diverse museer. 


Egyptisk mumie fundet ved Thebes i 1856 og udstillet 
på The National Museum of Natural History, en del af 
The Smithsonian Institution i USA. Dette foto er 
fremskaffet af Isaac Koi. I 2012 skrev antropologen 
David Hunt en artikelom den videnskabelige analyse af 
den lille mumie. 

(Foto: The Wistar Institute) 










Det ene af de to verdensberømte „Roswell-dias". Billedet er taget på et museum og viser højst sandsynligt en egyptisk mumie al 
barn. 


„Det første, jeg tænkte på, da jeg så dette 
Kodachrome-dias, var en mumie af et barn, der 
ligger i en slags udstillingsmontre. Jeg har vist 
billedet til flere egyptologer. De siger det 
samme." - Michael Heiser, ekspert i Mellemøst- og 
bibelstudier. 

Mange har analyseret gengivelser af det offentliggjorte 
Roswell-dias, og opmærksomheden har især været 
rettet mod det hvide rektangel i billedets nederste højre 
hjørne. Det kunne godt være et skilt, som normalt 
beskriver genstande på et museum. Jaime Maussan, 
Richard Dolan, Adam Dew, Don Schmitt og Tom Carey 
har hele tiden fastholdt, at skriften på skiltet er 
ulæselig, mens andre ved simpel billedbehandling er 
nået frem til, at skiltet er håndskrevet, og at første linje 
fortæller: „Mumie af en to år gammel dreng". 



Thebes-mumien nederst sammenlignet med det ene 
„Roswell-dias" øverst. 









Overskriften på museumsskiltet ved den sensationelle Roswell-alien er nem at tyde. De øvrige linjer er der 
mere tvivl om: „MUMMIFIED BODY OF TWO YEAR OLD BOY. At the time of burial the body was clothed in a 
xxx-xxx cotton shirt. Burial wrappings consisted of these small cotton blankets. Loaned by the MR. Xxxxxx, 
San Francisco, California." 


1910 - Blandt kometer og luftskibe 

„Flere meddelere fortæller os, at der i aftes på den østlige himmel blev observeret et 
ganske interessant fænomen. Hvad det egentlig var, vil sikkert ikke blive opklaret, men 
det lignede et stort luftskib med flere lanterner, alle stærkt lysende, og med en mand i 
kurven. Fænomenet viste sig først mellem kl. 7 og 8 og mellem kl. 11 og 12, og da der 
paa de tidspunkter ikke var stjerner synlige på himlen, vil forklaringen paa fænomenet' 
sikkert frembyde overraskelser." 

Af Thomas Brisson Jørgensen 

1910 var på mange måder et bemærkelsesværdigt år, hvor flere interessante, historiske begivenheder fandt 
sted. Det var det år, hvor Halleys Komet (officielt kaldet lP/Halley ) kom forholdsvis tæt på Jorden og førte et 
større spektakel med sig. 

Der har i det hele taget altid været meget overtro og angst tilknyttet observationer af kometer, der i gamle 
dage fik tilnavnet „tugtens ris", fordi man mente, de var et advarselstegn fra Gud. Halleys Komet, der viser sig i 
en kort periode hvert 75-76. år og er synlig med det blotte øje, har dog altid nydt en ganske særlig status 
blandt disse, og det, at man i 1910 både kunne se og nu også fotografere den, var en stor ting i sig selv. 

Men ikke nok med det, så stod Jorden også i maj måned samme år til at passere igennem kometens hale. Og 
lige netop den begivenhed var ventet med en vis ængstelse over hele kloden, fordi man kort forinden havde 
opdaget, at halen indeholdt blåsyre (cyanidgas) - omend i meget beskedne mængder. At dette alligevel kunne 
lede til større panik, skyldes næsten udelukkende populærastronomen Camille Flammarion, der som enlig 
stemme blandt datidens eksperter udtalte, at passagen kunne resultere i en forgiftning afJordens befolkning. 

Vittighedstegning om Halleys Komet, fra Aftenbladet, 26. 
januar 1910. Gengivelse i en avistegners streg, fra en 
udstilling på Det Kongelige Bibliotek. 


Camille Flammarion trak senere sine udtalelser 
tilbage, men da var der allerede skabt grobund 
for massehysteri i flere lande. I Italien var 
hamstringen af oxygen for eksempel så 
omfattende, at der til sidst ikke var en eneste 
ilttank at opdrive i hele Rom. I Frankrig var 
situationen flere steder den samme, mens 
Madrid og London var præget af en endnu mere 
absurd feststemning. I Tyskland var der store 
sammenslutninger af folk, der i maj måned 
ventede på kometen, mens der blev solgt alt fra 
drinks og paraplyer til hatte med komet-tema. 
Danmark oplevede til gengæld slet ikke det 
samme omfang af panik over Halleys Komet, 
der i aviserne fik tilnavnet „Halløj-Kometen". 
1910 var også et af de helt store år inden for 
aviationen, hvor Danmark stillede jord og 
luftrum til rådighed for en række stævner og 
overflyvninger, begyndende med den berømte 
flyveuge på Kløvermarken, der fandt sted fra 
julen 1909 hen over årsskiftet. Her 
gennemførte aviatikeren Robert Svendsen den 
3. januar som den første dansker nogensinde 
en flyvning i flyvemaskine „over terræn" (en 
rekord der ofte fejlagtigt tilskrives Alfred Nervø, 
der til gengæld var den første til at flyve over 
indre København). 

Svendsen bliver tilmed også den første dansker 
til at flyve over åbent vand i flyvemaskine, da 
han foretager en tur fra Kløvermarken til 
Limhamn nær Malmø den 17. juli. 

Herudover kunne man i 1910 næsten dagligt 
læse artikler om den ene eller anden opfinder 
og hans nye flyvende maskine. Næsten lige så 
ofte var der dog også artikler om de 
(dum)dristige piloter, der forulykkede i 
selvsamme fartøj. Selv gode gamle Andrée 
stadig spøgte i kulisserne, og aviserne bragte 
op til flere artikler om, at nu mente man 
endelig at have fundet vraget af hans berømte 


ballon. 

1910 var kort sagt en smeltedigel for alskens flyvende skidt og ragelse, hvilket betød, at rigtig mange havde 
blikket rettet mod himlen i håb om at se noget fantastisk flyve rundt. Det bør derfor heller ikke komme som en 
overraskelse, at der også dengang blev set en lang række flyvende objekter, der reelt set ikke burde have 
været der, og som vi i dag kan klassificere som (historiske) ufoer. 

Jeg vil i denne artikel præsentere og analysere en lille håndfuld observationer af denne slags, involverende 
„mystiske luftskibe", der fandt sted i Danmark i januar 1910. Men først lidt mere baggrundsviden om denne 
type observationer. 


Ufoer fra en svunden tid 

Når ufologer skal komme med eksempler på mystiske, flyvende fartøjer fra tiden før Kenneth Arnolds 
observation i 1947, er det ofte den amerikanske luftskibsbølge af 1896-97, der bliver bragt op. Fra november 
1896 til april 1897 fremkom der fra flere forskellige stater en regulær sværm af historier om fantastiske, 
flyvende fartøjer - nogen gange inklusive piloter - som foretog mange af de samme handlinger, der går igen i 
„moderne" ufoberetninger. For lige at uddybe brugen af ordet „bølge", så er der ikke som sådan tale om et 
konkret, videnskabeligt begreb, som alle er enige om, selv om flere ufologer gennem tiden har forsøgt at 
nærme sig et sådant. Begrebet bruges lidt forskelligt fra person til person, og min egen definition, i det mindste 
i forbindelse med denne artikel, er: en gruppe relaterede observationer, der enten bevidst eller ubevidst bygger 
videre på forudgående observationer af (hvad lader til at være) samme slags objekter over en nogenlunde 
definérbar periode. Folkloristen Thomas Bullard har i den forbindelse lavet et meget praktisk system for 
inddeling af ufobølger, der gør det muligt at sortere efter fx udbredelse og tid. Han opstiller i den forbindelse et 
slags spektrum, der i den ene ende indeholder de tidsmæssigt kortvarige bølger, forekommende på et relativt 
begrænset område, og i den anden ende de langvarige og mere geografisk udbredte bølger. De observationer, 
jeg vil præsentere senere i artiklen, er i sig selv kun en lokal „mini-bølge" (på ufosprog et „flap") af meget kort 
varighed. Men ser man dem i et større perspektiv, kan de fortolkes som del af en større og mere omfattende 
„trend". Langt de fleste af de sager, vi i dag kender fra luftskibsbølgen af 1896-97, blev trykt i datidens aviser, 
men kom faktisk først frem i lyset i 1960erne, da ufologer som Lucius Farish og Jerome Clark begyndte at 
grave i arkiverne efter tidlige ufoberetninger. Siden hen er flere af de mere fantastiske historier fra perioden 
blevet gransket yderligere, og man har lært, at selv om der stadig er uopklarede elementer, så var der op til 
flere åbenlyse svindelnumre involveret. Men selv om der var mange skeptiske stemmer allerede i slutningen af 
1800-tallet, forhindrede det naturligvis ikke historierne i at sprede sig yderligere og anspore endnu flere 
observationer, selv i andre lande. 













Faktisk var det denne virale tendens, der holdt hele bølgen ved lige, med datidens aviser som bærende medie. 
Denne „formel" er på mange måder lige så gældende i dag som dengang, bare med en meget større og mere 
visuelt orienteret udbredelsesfaktor. 



En af de mere kendte luftskibsillustrationer fra 1896-97 bølgen, 
trykt i The Chicago Times-Herald, 12. april 1897. 


Umiddelbart kan det måske være svært 
at se, hvad der var så fantastisk eller 
mystisk ved 1896-97 bølgen. På det 
tidspunkt havde der allerede fløjet 
forskellige typer bemandede balloner 
rundt på himlen i mere end et 
århundrede, og det første luftskib var 
lettet fra jorden over 10 år forinden. 
Men dét folk observerede i USA var 
alligevel specielt af andre årsager. 
Luftskibe var dengang typisk aflange 
eller cigarformede, lettere-end-luft- 
fartøjer og var i princippet bare en 
styrbar udvidelse af ballonen - og de 
fleste af beretningerne fra 1896-97 
bølgen indeholder da også denne mere 
konventionelle beskrivelse. Den 
afgørende forskel var dog, at disse 
kunne lave manøvrer, som på det 
tidspunkt, i hvert fald ikke officielt, var 
mulige. Derfor var det helt store emne, 
når de optrådte i aviserne, at nogen et 
eller andet sted havde „knækket 
aviationens kode". Samtidig må man 
dog konkludere, på trods af at aviserne 
typisk talte om luftskibet, at der i givet 
fald har været tale om mere end et, da 
der findes eksempler på observationer 


fra vidt forskellige dele af landet inden for samme tidsramme. 

Efterhånden, som vi bevæger os op igennem det 20. århundrede, begynder der at flyve flere og flere ting rundt 
på himlen (herunder gradvist mere avancerede luftskibe), men observationerne af „mystiske luftskibe" 
fortsætter mange år fremefter - omend i en lidt anden kontekst. 

I 1909 var der eksempelvis store bølger i både England og New Zealand, hvor tusindvis af vidner mente, at de 
så tyske Zeppelinere flyve rundt på himlen. Situationen her var således noget anderledes end i USA i '96-97, 
eftersom det, folk så, passede mere med fartøjer, man nu vidste eksisterede. Der var også et større element af 
panik til stede, i og med at observationerne forstærkede en udbredt frygt om en forestående tysk invasion. 
Denne frygt var i høj grad ansporet af tidens politiske debat, og aviserne gjorde deres for at puste yderligere til 
ilden. 

Spekulationerne og retorikken tilspidsede særligt omkring sommeren 1909, i takt med at England optrappede 
deres forsvarsindsats (dog ikke på grund af frygt for en decideret luftskibsinvasion). 

I august 1909 opstod der, tilsyneladende uafhængigt af de mange observationer i New Zealand, en lignende, 
mindre bølge i Australien. Her var forinden gået et rygte om, at en lokal opfinder havde bygget verdens første 
tungere-end-luft-luftskib, og flere påstod efterfølgende at have set denne maskine flyve omkring om natten. 
Observationerne døde i det her tilfælde ud efter blot en uge, og de fleste lader til at have været 
misidentifikationer af forskellig art. 

Der er findes andre eksempler fra årene frem til og under Første Verdenskrig, hvor spekulationerne fra de fleste 
landes side gik på, at det var tyskerne, der stod bag (frygten gik faktisk begge veje, da også tyskerne oplevede 
lignende sager). Dette blev dog aldrig bevist - tværtimod var teknologien ikke langt nok fremme til, at luftskibe 
kunne have været brugt i så stor stil og til så komplicerede formål, som observationerne lagde op til. 

Men spekulationerne gik frem og tilbage, også i de danske aviser, hvor vi har flere eksempler på 
„luftskibsfeber". De fleste af disse er sporadisk optrædende artikler oversat fra udenlandske aviser og bragt i 
agurketiden, men jeg har fundet referencer til blandt andet den senere engelske bølge af „spøgelsesluftskibe" 
fra 1912-13 i Alfred Nervø's Krigen i Luften fra 1915. 

Det store gennembrud kom dog først i 1970erne, da den danske ufohistoriker Willy Wegner opdagede en på det 
tidspunkt fuldstændig ukendt/glemt dansk luftskibsbølge. Bølgen fandt sted lige op til og efter Tunguska- 
episoden i 1908, hvor nattehimlen i Danmark var oplyst i flere dage (uden at folk på det tidspunkt vidste 
hvorfor). 

Selve observationerne begrænsede sig til det nordlige Jylland (primært Vendsyssel-området) og var meget rige 
på de detaljer, vi kender fra lignende historier i andre lande. Beskrivelsen af 1908-luftskibet er dog noget 
anderledes end den typiske Zeppeliner, eftersom flere vidner faktisk beskrev det som et stort, aflangt, 
mekanisk udseende fartøj med vinger ligesom en fugl. 

Willy Wegner lagde efterfølgende meget energi i at efterforske disse observationer, blandt andet ved at 
undersøge samtlige luftskibe, der kunne have været i luften i den givne periode. Ingen af disse var dog mulige 
kandidater, primært fordi de befandt sig mange hundrede eller tusinde kilometer væk på 
observationstidspunkterne. Men selv om det var lykkedes at finde en mulig synder, så passede beskrivelsen af 
det bevingede luftskib som sagt ikke med dem, man dengang (eller i dag for den sags skyld) kendte til fra 
Frankrig, England og Tyskland. Dette er blot et eksempel på, at der stadig findes uforklarede elementer i flere 
af disse sager. 


Udover at være enormt interessant i sig selv, så fik Willy Wegners opdagelse mig også til at tænke lidt mere 
målrettet i forhold til at opstøve denne type historier. Den første artikel om 1908-luftskibet, vi i dag kender til, 
blev bragt på dagen for Tunguska-episoden og kan derfor ikke have været ansporet af de såkaldt "lyse nætter", 
der var forårsaget af eksplosionen. Men det kan have været en faktor i forbindelse med flere af de efterfølgende 
observationer, eftersom det var et fænomen, der fangede folks opmærksomhed, blev dækket i flere aviser og 
generelt gjorde, at mange havde blikket rettet opad. 

Jeg tænkte derfor, at der kunne være andre, lignende perioder, der var lige så oplagte at undersøge for 
ufosager. Det fik mig til at gå i gang med en række aviser for året 1910, der som nævnt i begyndelsen af denne 
artikel var et stort år for aktivitet på himlen. Og rigtigt nok, så fandt jeg efter ganske kort tid de første 
eksempler på observationer af „mystiske luftskibe" over Danmark. Jeg vil nu opridse disse, og forsøge at skabe 
et overblik, samt åbne op for flere mulige forklaringer. 

Luftskibet der kom ind fra 
kulden 

Som tidligere nævnt udgør de luftskibsobservationer, jeg har 
fundet, i sig selv kun lige knap en minibølge, men der findes 
sikkert endnu flere sager, også fra vores nabolande, som enten 
ikke er blevet opdaget, eller som jeg bare ikke kender til, og som 
vil kunne udvide synet på dette. 

De danske sager optræder således i begyndelsen frem til midten 
af januar, men allerede fra starten af blev jeg klar over, at de på 
en eller anden måde måtte hænge sammen med en observation 
fra Norge, der fandt sted kort efter nytår, mandag den 3. januar 
1910. De tidligste rapporter herom dukkede op i den danske 
presse allerede dagen efter selve observationen, den 4. januar, 
og indtil videre har jeg fundet artikler i Aftenbladet, Fyns Social- 
Demokrat, Fyens Stiftstidende, Aalborg Stiftstidende og Jyllands 
Posten. Det er ordret den samme beskrivelse, man finder i alle 
disse aviser, hvilket tilsyneladende skyldes, at alle har modtaget 
det samme telegram fra Ritzaus Bureau: 

Fra Kristiania (Oslo) telegraferes, at et luftskib i gaar aftes ved 7- 
tiden saas bevæge sig over Jæderen. Det blev iagttaget af en 
mængde mennesker på flere steder. Selve luftskibet kunde ikke 
ses, da det var mørkt , men man saa den stærkt lysende 
lanterne, som var anbragt paa det, og som lyste saa 
kraftigt som elektrisk lys. Luftskibet var > saa vidt man kunde 
skønne, under fuld styring. Det var stjærnekiart, og luftskibet 
saas først bevæge sig med sagte fart ind over landet > og senere 
foretog det en manøvre lige over kysten. Man saa det sænke sig 
helt ned til havet , hvorefter det atter steg til samme højde som 
tidligere. Derpaa fortsatte det vestpaa udover havet > hele tiden 
bevægende sig imod vinden. Fra Time iagttog man skibet i ca. tre kvarter. 

„Jæderen" er det vi i dag kender som Jæren, det naturområde i det sydvestlige Norge, hvor blandt andet 
Stavanger ligger. Den omtalte „Time", er en af Jærens kommuner, med beliggenhed et par kilometer fra 
kysten. 

Allerede dagen efter, onsdag den 5. Januar, finder man en enslydende notits i både Aftenbladet og Fyns Social- 
Demokrat, om at luftskibet slet ikke var et luftskib alligevel, men derimod en stjerne, som „..paa grund af 
skymasserne fortonede sig som lyskaster". Hvis dette virkelig er forklaringen, hænger det i så fald ikke helt 
sammen med den tidligere information om, at det skulle have været stjerneklart på observationstidspunktet. 
Men det bliver også nævnt, at personen, der meddelte observationen, måske ikke har været helt pålidelig, 
eftersom flere af hans medobservatører synes enige i denne mere skeptiske konklusion. Samme dag bliver den 
oprindelige rapport, inklusive opfølgning, nævnt i Bornholms Tidende. 


gt dejlig' „£njtskib“. 

1 Anledning af Meddelelsen om, at 
co Del Pcnoticr i Time paa Jageren 
'Lal have iagttaget ct l.uft«kib, har en 
paalidcltg Mand konfereret med flctc 
af dr Personer, Mot »ammen med ved¬ 
kommende Meddeler iagttog Fæno¬ 
menet. 

Hr er overbeviste om, at det skyldes 
en Stjerne, *om paa (»rund af Sky- 
mæ erne fortonede sig som Lyska* 
tcr. 

f.igncnde Fænomener har tidhgcrr 
•fte været iagttaget. 


Notits fra Fyens Stiftstidende, en af de få 
aviser dengang der ikke anvendte gotisk 
typeskrift, 5. januar 1910. Jeg har 
mistanke om, at selve valget af ordet 
„dejligt", ikke er tilfældigt, da mange af 
de udenlandske aviser netop brugte 
beskrivelser som „wonderful" og „lovely" 
i forbindelse luftskibsartikler. 

1 „Vendi. Tid.* 1 for Tortdag Aften 
’æw ri; 

Flere absolut troværdige Mennesker 
har i Aftes iagttaget et Luftsyn. »on 
efter den Beskrivelse, der gives af det, 
udelukker enhver Tviv! om Fejltagel¬ 
se* Forveksling med Stjerner dier 
Lignende. 

Det var Kl. Q.ro, at man fra Tcvbin 
iagttog rn lysende Lånt cm e paa Him¬ 
len. ikke som en klar Stjerne eller 
Ildkugle, mm et blaaligt, intensivt Ly* 
som fra en elektrisk Lyskaster. Bag 
denne surre Lanterne fandtes en min¬ 
dre. svagere lysende. 

Lysene kom fra nordlig Retning og 
bevægede tig med stjerk Fart syd over. 
Dog ikke hurtigere, end at de iagtto- 
ges i benved en halv Snes Minuter. Vo¬ 
re Meddelere erkhner sig aldele* sikre 
i deres Sag, og paa, .at de har Ret, ty¬ 
der den Omstændighed, at Lysene ikke 
som Himmellegemerne bevægede sig t 
cn regelmæssig Bane, men snart dale¬ 
de lidt, snart steg i vuggende Bevægel¬ 
se. Nu og da kunde Lanternen et Se¬ 
kund slukkes for derpaa atter at straale 
stærkt. 

Det usædvanlige Syn vakte selv føl¬ 
ge lig stor Opmærksomhed 


Artiklen fra Vendsyssel Tidende bragt i 
Fyens Stiftstidende, mandag den 10. 
januar 1910. 


Hvor fornuftig ovenstående forklaring end måtte være, så 
dukkede luftskibet tilsyneladende op i Danmark øjeblikkeligt 
herefter. Den første observation fandt nemlig sted den 5. januar i 
Vendsyssel (der også i 1908 havde besøg af mystiske luftskibe), 
og i Vendsyssel Tidende fra torsdag den 6. januar, finder vi en 
artikel herom: 

Flere absolut troværdige mennesker har i aftes iagttaget et 
luftsyn, som efter den beskrivelse, der gives af det; udelukker 
enhver tvivl om fejltagelse, forvexling med stjerner eller lignende. 
Det var kl. 9:20, at man fra Toubro iagttog en lysende lanterne 
paa himlen. Ikke som en klar stjerne eller ildkugle, men et 
blaaligt, intensivt lys, som fra en elektrisk lyskaster. Bag 
denne større lanterne fandtes en mindre, svagere lysende. 
Lysende kom fra nordlig retning og bevægede sig med stærk fart 
sydover. Dog ikke hurtigere, end at de iagttoges i henved en halv 
snes minutter. Vore meddelere erklærer sig aldeles sikre i deres 
sag, og paa, at de har ret; tyder den omstændighed, at lysene 
ikke som himmellegemerne bevægede sig i en regelmæssig bane, 
men snart dalede lidt; snart steg i vuggende bevægelse. Nu og da 
kunde lanternen et sekund slukkes, for derpaa atter at straale 
stærkt. Det usædvanlige syn vakte selvfølgelig stor 
opmærksomhed. - Det ville glæde os at modtage meddelelse fra 
andre egne hvor det maatte være set. 

Da observationen fandt sted om aftenen, kan det umiddelbart 
virke misvisende at skrive 9:20 i stedet for 21:20. Men 
forklaringen skal findes i, at Danmark først officielt gik over til at 
bruge militærtid (dvs. 24 timers uret) i 1916. Aviserne kunne 
derfor stadig finde på at bruge begge tidsangivelser i 1910. 
Artiklen røber desuden, at man nok har haft kendskab til sagen 
fra Norge, eftersom det bliver understreget, at der absolut ingen 
mulighed var for, at det her observerede fænomen kunne have 
været en stjerne eller lignende. 

Artiklen fra Vendsyssel Tidende bliver også trykt den 
efterfølgende mandag i Fyens Stiftstidende. Samme avis kan to 
dage efter (12. januar) berette, at der nu også er blevet set „et 
luftskib i øst": 

Flere meddelere fortæller os, at der i aftes på den østlige himmel 
blev observeret et ganske interessant fænomen. Hvad det 
egentlig var, vil sikkert ikke blive opklaret , men det lignede et 
stort luftskib med flere lanterner, alle stærkt lysende, og 
med en mand i kurven. Fænomenet viste sig først mellem kl. 7 
og 8 og mellem kl. 11 og 12, og da der paa de tidspunkter ikke 
var stjerner synlige på himlen, vil forklaringen paa ,,fænomenet" 
sikkert frembyde overraskelser. 


Ht luftskib i Out? 

Flere Meddelere fortæller ot, At det 
I Altet dm o»tHfC Himmel blev 
nbtetvetet et gan<ke »nteretwiot Fanto¬ 
men Ilrad det egentlig var, ni tik- 
kert ikke blive opklaret, men det ligne¬ 
de et ttort Luftskib med flere Lanter¬ 
ner, alle stærkt lytende. og med en 
Mand i Kurren 

Fænomenet ritte tig bande mellem 
Kl 7 og A og mellem Kl it og IJ, og 
da der paa de Tidspunktet ikke rar 
Stirtner trolige paa Himlen, ri! For¬ 
klaringen paa „Fænomenet 4 * tikkert 
frrmbvde Overratkelter. 


Igen udelukkes stjerner som mulig misidentifikationsarsag, og med disse 
observationer fornemmer man da også langt flere detaljer end i de 
foregående. Denne gang er der tilmed observeret en mand i luftskibets 
kurv. Hvor „øst" nærmere bestemt skulle befinde sig i forhold til, melder 
artiklen til gengæld intet om, men i en artikel fra Aftenbladet, onsdag den 
14. januar, bliver det nævnt, at observationen fandt sted på Fyn, så der 
menes tilsyneladende øst for Odense: 

Mystisk Luftskib over Fyen - Hvornaar kommer 
forklaringen ? 

Luftskibsfænomenerne spøger stadig. Snart ses der lanterner højt oppe i 
luften over Vendsyssel, snart på Fyen. 

Herefter gentages artiklen fra Fyens Stiftstidende ordret. Denne artikel 
springer således et vigtigt led over, nemlig den „oprindelige" observation 


fra Jæren, hvilket er lidt underligt, da Aftenbladet var en af de første 
aviser til at skrive om observationen og den efterfølgende opklaring. 

Herefter har jeg ikke kunnet finde flere observationer fra Danmark. Men historien ender alligevel ikke helt her. 


Hvad var luftskibet? 

Der er for mig at se - uafhængigt af, om luftskibet var en fysisk realitet, eller „bare" en smitsom historie der fik 
ben at gå på - en klar rød tråd at spore fra den første norske observation til „luftskibet i øst". Hvis man følger 
historien fra artikel til artikel, samtidig med at man tegner en mulig rute på et kort, ser det således ud: 

• Historien fra Norge kommer Ritzaus Bureau for øre, samme aften som observationen sker (3. januar) 
og bliver trykt i blandt andet danske Aftenbladet allerede dagen efter, 4. januar. 

• Andre aviser får færten af historien, men allerede dagen efter (onsdag den 5. januar) udkommer en 
opklarende artikel i Aftenbladet , såvel som Fyns Social-Demokrat, der afviser, at der var tale om et 
luftskib. 






• Samme aften bliver et luftskib observeret i Vendsyssel. Historien trykkes i Vendsyssel Tidende dagen 
efter (6. januar). 

• Mandag den 10. bliver denne artikel bragt i Fyens Stiftstidende. To dage efter kan avisen bringe en 
artikel om en observation af et luftskib på Fyn. 

Hvis vi prøver at lægge denne rute ind på et kort, ser det nogenlunde sådan ud: 

Det lader ikke umiddelbart til at være 
en umulig rute. Og i 1910 var der 
endnu flere luftskibe end i 1908, der 
kunne have foretaget en sådan 
overflyvning. Men dette betyder 
samtidig ikke, at der på dette tidspunkt 
var så meget lufttrafik over Danmark 
og Norge, at man bare kunne kigge op 
på et tilfældigt tidspunkt og forvente at 
se et luftskib flyve forbi. Disse fartøjers 
ruter var ofte annonceret på forhånd, 
og aviserne skulle nok sørge for store 
artikler i dagene op til og efter. 

Det er i den forbindelse ikke lykkedes 
mig at finde nogen indikationer på, at 
der skulle have været foretaget nogen 
officielle overflyvninger af luftskibe i 
begyndelsen af januar 1910. Jeg 
forsøgte derfor, om jeg kunne belyse 
en eventuel kandidat for 
observationerne ved at stykke 
informationer sammen både fra 
internettet og diverse bøger i 
Forsvarets Bibliotek. Den tætteste jeg i 
den forbindelse er kommet, er Gross- 
Basenachs M III luftskib, hvis første 
flyvetur fandt sted 31. januar 1909. 
Der blev også bygget en model M Hib, 
der første gang lettede den 10. januar 
1910. Men hvor god timingen så end måtte synes, så lader ingen af de to luftskibe til at have bevæget sig uden 
for Tysklands grænser og kan derfor ikke have været synderne. 

Det kan selvfølgelig på ingen måde udelukkes, at der har været foretaget diverse hemmelige overflyvninger af 
andre fartøjer, og at disse kan have været årsagen til de norsk-danske observationer. Natflyvninger med 
luftskibe ud fra militært gøremål blev faktisk foretaget allerede dengang. Men uanset, hvem der i så fald har 
stået bag overflyvningerne, kan man godt undre sig over, at de ikke har været mere forsigtige i deres 
fremfærd. 

Det er naturligvis klart, at det til den slags formål kan være praktisk at have et sæt gode lyskastere på sit 
fartøj, men hvorfor ligefrem annoncere sin tilstedeværelse så åbenlyst, som det fremgår i artiklerne? Det er lidt 
det samme spørgsmål, man ofte kan stille om moderne ufoer. 

Ideen om uannoncerede overflyvninger er beslægtet med en lignende ide, nemlig at en privat opfinder kunne 
have afprøvet sit luftskib i det norsk/danske luftrum. Opfinderhypotesen blev, som jeg tidligere har hentydet til, 
fremsat i flere amerikanske aviser allerede under 1896-97 bølgen og opstod på et tidspunkt, hvor næsten alle 
USA's større byer havde mindst et selvbestaltet geni, der påstod at være på kanten af at realisere sin nye 
flyvende vidundermaskine. Disse historier var dog for det meste varm luft, der i nogle tilfælde udviklede sig til 
regulære svindelnumre. Enkelte må forblive uopklarede. 

Ser man i øvrigt lidt mere overordnet på historierne, er det tydeligt, at de i høj grad var inspireret af en af 
tidens store science fiction-trends: „gale opfindere" og deres maskiner. Der er dog tilsyneladende ikke nogen 
spor af samme tendens i dansk sammenhæng. I 1910 var opfinder-hypotesen desuden ikke helt så „mystisk" 
længere, eftersom der nu eksisterede mange forskellige flyvende maskiner, herunder luftskibe, der næsten 
dagligt skabte overskrifter. Sagt på en lidt anden måde, så er der rent objektivt set et minimalt omfang af 
„mystik" tilknyttet de norsk-danske sager fra 1910. 

Hvad er det da, der gør, at disse observationer alligevel ender med at blive opfattet som usædvanlige? Med 
hensyn til observationen på Jæren er det interessant, at det antages, at der er tale om et luftskib, selv om det 
rapporteres, at det faktisk var for mørkt til at se andet end lyset derfra. 

Lige fra begyndelsen havde jeg derfor en fornemmelse af, at observationen kunne have været „inspireret" af en 
temmelig kendt, forudgående historie. Timingen virkede alt for oplagt til andet. Jeg besluttede mig for at 
undersøge denne mulighed nærmere, og kontaktede Ole Jonny Brænne fra UFO-Norge, der bekræftede min 
mistanke. Ole Jonny kendte i forvejen til observationen fra Jæren og har samlet en lang række andre norske 
artikler der relaterer til den, heriblandt denne notits fra Skotfos Avis nytårsaftensdag 1909: 

En ny flyvemaskine. Den bedste i verden. 

Fra New York telegraferes: En hemmelighedsfuld flyvemaskine , bemandet med 3 personer og forsynet med 
en vældig lyskaster ; har i den senere tid manøvrert over nogen byer i Massachusets Flere tusen personer har 
set maskinen , som har vakt megen opsigt. 

Det, der her beskrives, er hvad der senere blev afsløret som et af aviationshistoriens største svindelnumre, 
begået af den amerikanske forretningsmand Wallace Tillinghast. 


Hans annoncering af det første fuldt funktionelle, tungere-end-luft-fartøj, der kunne krydse stater, og hans 
påstande om over flere omgange at have fløjet dette frem og tilbage imellem Massachusetts og New York i ly af 
mørket, ansporede en stor mængde observationer i USA - særligt i New England området. I virkeligheden 
eksisterede et sådant fartøj ikke, men observationerne fortsatte alligevel - i øvrigt parallelt med de danske - 
indtil midten af januar 1910. Jeg har endnu ikke set nogen tegn på, at de danske aviser var bekendte med 
Tillinghast-affæren, men vi ved nu til gengæld, at de norske var. Og det kan man jo godt forestille sig har haft 
indflydelse observationen i Jæren, særligt fordi den finder sted så få dage, efter notitsen om Tillinghast-fartøjet 
bliver bragt i Skotfos Avis. 


Andre mulige 
forklaringer 


Optisk Skuffelse. 

Ideen om, at bestemte stjerner eller 
planeter kunne have ansporet de 
norsk-danske observationer, er 
bestemt heller ikke udelukket. Vi ved 
nu blandt andet, at en så stor en del af 
observationerne fra 1896-97 bølgen 
passer med perioder, hvor Venus stod 
klart på himlen, at der næppe kan 
være tale om et tilfælde. Det er dog 
langt fra lige så let at forklare alle 
observationer på denne måde, da der 
også er perioder, hvor Venus har været 
allermest tydelig, hvorfra vi næsten 
ingen sager har. I opfølgningsartiklen 
fra Jæren nævnes det dog specifikt, at 
det var en (ikke nærmere bestemt) 
stjerne, der var årsag til 
misidentifikationen. I artiklen om 
observationen i Vendsyssel bliver der 
gjort meget ud af at understrege, at 
dette ikke kunne have været tilfældet. 

Når vi kigger konkret på 
observationerne, så kan vi konkludere, 
at Venus lyste meget kraftigt i 
begyndelsen til midten af januar og 
derfor sagtens kan have spillet ind. I 
forbindelse med observationen i 
Vendsyssel den 5. januar lader det dog 
ikke til, at der var nogen lige så stærkt 
lysende himmellegemer at se i den 
angivne retning på det tidspunkt. 

Under den ene af observationerne på 
Fyn den 11. januar stod nordhimlens 
klareste stjerne, Arcturus, til gengæld op mod øst omkring kl. 23:30, og Jupiter stod op kort efter midnat. 
Artiklen nævner godt nok, at der på dette tidspunkt ikke var nogen stjerner synlige, hvilket man må gå ud fra 
betyder, at der har været overskyet. Men netop disse to kraftigt lysende himmellegemer kan sagtens have lyst 
igennem et let skydække, der ellers ville have skjult de fleste andre stjerner og planeter. 

Artiklen nævner ikke noget om, hvordan det var muligt at iagttage både en kurv og en dertilhørende skikkelse 
under de givne forhold, men uden data, såsom hvor langt væk luftskibet blev vurderet til at befinde sig, er det 
svært at komme med en yderligere vurdering. Under alle omstændigheder adskiller denne observation sig 
markant fra de tidligere. 

Der var også et par andre ting på himlen i januar, der umiddelbart kunne have været mulige 
luftskibskandidater. Faktisk har jeg fundet et påvist tilfælde af misidentifikation, der viser, at idéen om 
luftskibet ikke døde ud lige med det samme. Den 24. januar bringer Vendsyssel Tidende eksempelvis et brev 
fra en læser, der aftenen forinden kiggede op mod himlen og fik sig lidt af en overraskelse: 

I aftes , da jeg gik hen for at besøge min nabo , kom jeg til at se op mod den klare , dybblaa, maanebelyste 
stjernehimmel og saa der et storslaaet syn. Oppe paa den sydvestlige himmel saa jeg Venus straale. Et stykke 
til højre steg en lang , lysende straale op fra en sky. Jeg blev staaende lidt for at se, om jeg kunde opdage , 
hvorfra det mærkelige fænomen havde sit udspring. Jeg troede først, at det maaske kunde være 
straalerne fra en lyskaster fra et luftskib. Men straks saa jeg under skyen en ildrød stjerne , hvorfra skæret 
syntes at udgaa. Og rigtigt. Straks skiltes skyen , og jeg saa en komet , hvis lange , lysende hale pegede op mod 
himlen , som nu antog en farve som en sommermorgen , naar solen Uge skal til at staa op bag det taagebelagte 
hav. 

Den her omtalte komet kan ikke have været Halleys Komet, der på det tidspunkt endnu ikke kunne ses på 
himlen. Det har i stedet med al sandsynlighed været dagslyskometen C/1910 Al, også kaldet „den store januar 
komet af 1910". Tilbage i 1910 blev denne dog omtalt som Innes Komet efter dens opdager, den skotske 
astronom Robert T. A. Innes. 


®f! litU ta OM* M n ct SuflfTibl — t»urro! 9)u fommrr 

Luftskibshumor fra Aftenbladet i 1910: „Det lille der højt oppe, det 
er et luftskib! - Hurra! Nu kommer det nærmere! - Av for satan, 
det var en brems!!!" 











Selv om vi har mange overleveringer fra folk, der mente at have oplevet Halleys Komet tilbage i 1910, har det 
faktisk vist sig, at det i flere af tilfældene var C/1910 Al, folk havde set. Fordi Halleys Komet er den mest 
populære, måske ikke mindst på grund af navnet, er det den, folk husker, men C/1910 Al var faktisk synlig 
lang tid før Halleys Komet og også langt mere markant på himlen. Da kometen var allermest tydelig, 
overstrålede den selveste Venus og er derfor en oplagt kandidat. C/1910 Al blev dog først observeret den 17. 
januar og kan derfor ikke medregnes som årsag til vores norsk-danske observationer. 

Lad os nu endelig vende fokus mod detaljen om de famøse lyskastere, der går igen og igen i langt de fleste 
observationer af mystiske luftskibe - ja, selv i ovenstående læserbrev. I den danske bølge fra 1908 udgør de 
en markant del af den samlede beskrivelse. 

I 1896-97 observationer var lyskasterne også et hovedpunkt og blev ofte omtalt som „mystiske", og i stort set 
alle af de efterfølgende bølger bliver de tildelt lignende adjektiver. Beskrivelserne af kraftige, elektriske 
lyskastere afslører noget ret gennemgående for observationer af uidentificerede luftskibe verden over - nemlig 
at langt størstedelen har fundet sted efter mørkets frembrud (under den New Zealandske bølge af 1909 foregik 
størstedelen af observationerne dog om dagen). På den måde fordeler sagerne sig meget som moderne 
ufosager, hvor de fleste observationer i princippet bare omhandler lys på nattehimlen. 

Det er også bemærkelsesværdigt, at disse fantastiske lyskastere ikke nævnes i nogen af de mange bøger om 
luftskibe, jeg hidtil har haft fingrene i. Ikke dermed sagt at de ikke har eksisteret, men det bliver bare ikke 
nævnt som standardudstyr på hverken den ene eller anden luftskibsmodel. Hvorfor hører vi så om det så ofte i 
luftskibssager og stort set kun i disse sager? Hvorfor skulle en lyskaster nødvendigvis komme fra et luftskib og 
ikke fra fx en ballon, når det alligevel oftest kun er selve lyset, der er blevet observeret? 

Det er op til den enkelte at konkludere, hvad dette måtte betyde - og der er ingen tvivl om, at der må have 
været visse lyskilder (Venus, Jupiter m.m.) til stede samtidig - men det viser efter min mening, at der har 
hersket en forudindtaget idé om, at luftskibe og kraftige lyskastere nødvendigvis hænger sammen. Man kan 
forestille sig, hvordan denne idé gradvist er blevet "reproduceret" over årene og har skabt en slags forventning 
eller „observationstrend", der har spredt sig over hele verden - uden folk nødvendigvis har været bevidste 
herom. Se i øvrigt min anmeldelse af Nigel Watsons bog, hvor jeg også kommer ind på denne diskussion. 
Afslutningsvis bør vi komme ind på et i ufologisk sammenhæng relevant spørgsmål: Var der da slet intet 
grundlag for i 1910 at betragte de uidentificerede luftskibe som udenjordiske rumfartøjer? Der findes trods alt 
flere tidligere eksempler på sager fra USA, der blev diskuteret inden for denne kontekst allerede på 
observationstidspunktet. 

Faktisk må der have været et vist element af rumvæsensspekulation til stede i den danske bevidsthed dengang. 
Lige siden Giovanni Schiaparelli i 1877 annoncerede, at han havde observeret kanaler på Mars, havde nemlig 
debatten kørt verden over, herunder i de danske aviser. I begyndelsen af 1900-tallet var der endvidere stort 
mediefokus på en række mystiske lysglimt fra Mars, som blev kørt op til at være signaler fra planetens 
beboere. 

I 1909 var der exceptionelt mange artikler i de danske aviser om disse påståede lyssignaler og deres 
„afsendere". Der skete dog efterfølgende det, at der i begyndelsen af januar 1910 udkom en række nye billeder 
af Mars' overflade, der for de fleste astronomer blev bevis på, at kanalerne var optiske bedrag. 

Man kan i de danske aviser finde flere artikler fra 1. og 2. januar om disse nye opdagelser, der samtidig bakker 

op om denne officielle grundholdning. Så selv om den norsk-danske bølge potentielt kunne have påtaget sig en 

udenjordisk dimension, var incitamentet for denne slags spekulationer det laveste, det havde været i mange år. 
Jeg tror dog personligt selv, at det bare er et spørgsmål om tid, før vi finder det første bevis på, at 
rumskibshypotesen også eksisterede i Danmark dengang. 

Bør stå på alles boghylde 

UFO 1 s of the First World War: Phantom Airships, Baiioons f Aircraft and Other Mysterious 
Aerial Phenomena er udgivet i et forholdsvis lille paperback format og ser umiddelbart 
ikke ud af meget - men skinnet bedrager. Med en ret lille skrifttype, en længde på over 
200 sider og forholdsvis få illustrationer og afbildninger (alle meget interessante) er der 
tale om en bog af betydelig substans. 

Af Thomas Brisson Jørgensen 

Som tilfældet ville det, udkom der, omkring samtidig med at jeg opdagede observationerne af de norsk-danske 
spøgelsesluftskibe fra 1910, en bog, der afdækker mange lignende sager fra samme periode - nemlig Nigel 
Watson's UFO's of the First World War: Phantom Airships, Balloons, Aircraft and Other Mysterious Aerial 
Phenomena. 

Bogen satte en del ting på plads for mig og bekræftede mig i øvrigt i, at de danske luftskibsobservationer 
endnu ikke var kendte i ufologiske cirkler. Jeg har efterfølgende haft kontakt med Nigel Watson, gjort ham 
opmærksom på dem og diskuteret dem i forhold til hans egne sager. Her er det dog udelukkende indholdet af 
Watson's bog der skal omtales - og der er rigtig meget at tage fat på. 

Nigel Watson har beskæftiget sig med tidlige ufosager i over 30 år, hvilket betyder at UFO's of the First World 
l/l/ar(herefter UFWW) er et produkt af længere tids indsamling, efterforskning og refleksioner over emnet. 

Nogle af sagerne i bogen har optrådt i artikler og publikationer skrevet af Watson (og andre) før, men indgår 
her som del af en langt større kontekst. Som både bogens titel og undertitel afslører, omhandler UFWW nemlig 
observationer af uidentificerede flyvende objekter, op til, under og lige efter Første Verdenskrig. Faktisk 
begynder Watson bogen en del år før krigens udbrud, hvilket giver god mening i forhold til at forklare den 
tidsalder, som aviationens store gennembrud banede vej for. 

Jeg er i min egen artikel 1910 - Blandt Kometer og Luftskibe kommet ind på dette i grove træk, men UFWW 
giver et langt større og mere internationalt indblik i, hvad der foregik i perioden, relateret til hver enkelt bølge 
af observationer og dertilhørende spekulationer. Selv om UFWW mest omhandler sager fra de engelsktalende 
lande, så finder man også kapitler med observationer fra bl.a. Sydafrika, Norge og Danmark. Med hensyn til 
Danmark, så er der et helt, om end meget kort, kapitel i bogen, der omhandler den luftskibsbølge fra 1908, 
som i sin tid blev opdaget af Willy Wegner (der i bogen, uheldigvis, er blevet til Willy Wagner). 

Da de fleste af observationerne i UFWW finder sted op til og under Første Verdenskrig, er det ikke tilfældigt, at 
man finder klare paranoide overtoner i dem, der afslører den generelle frygt, der herskede blandt de forskellige 
landes befolkninger. 

Særligt i forbindelse med de engelske sager fornemmer man nærmest en slags desperation. Dette skyldes i høj 
grad, at England, der igennem det meste af historien havde nydt væsentlig beskyttelse fra omkringliggende, 
fjendtlige nationer, nu stod overfor en helt ny trussel der fulgte med flyveteknologiens hurtige udvikling. 
Invasion og angreb fra luften var tættere end nogensinde på at være en skræmmende realitet, hvor man før 
hovedsageligt havde skullet forholde sig til fjender, der kom via de omkringliggende vande. Men selv om 
frygten således ikke var helt ubegrundet, er der ingen tvivl om, at meget af det, der blev observeret i perioden, 
simpelthen var for mange år fremme i tiden til at kunne være en realitet. 

Derfor må man til dels konkludere (hvilket Watson også gør), at der herskede en slags massehysteri eller social 
panik, der igen ledte til flere observationer og rygter. Og netop her tilføjer Watson en ret vigtig dimension til 
studiet af ufoer fra perioden. For en ting er, at vi har at gøre med et interessant emne, som man endda i flere 
tilfælde kan more sig over. Det mere alvorlige aspekt af samme er, hvordan observationerne af diverse 
flyvende objekter var med til at forværre i forvejen tilspidsede situationer. Watson bringer flere eksempler på 
sidstnævnte igennem bogen og viser faktisk, hvordan den panik, der opstod omkring visse observationer, var 
direkte med til at starte krigen. Det burde give stof til eftertanke. 

Man fornemmer i det hele taget, som bogen skrider frem, hvordan detaljer, reaktioner og narrativer går igen på 
tværs af observationer og historier fra de forskellige lande. 

Et af de elementer, der konstant dukker op, er de notoriske „kraftige søgelys", primært tilknyttet 
luftskibsobservationer (igen, se min føromtalte artikel). Selv om det i sidste ende er muligt, at de fleste af disse 
lys var fx kraftigt lysende stjerner eller planeter, forstærket af folks forestillinger om hvordan et lys på et 
luftskib kunne eller burde se ud, er det alligevel fascinerende, hvordan de bliver fremhævet og beskrevet på 
præcis samme måde, uanset hvorfra observationerne forekommer. 

Man kan heller ikke undgå at opfange de mange paralleller til „moderne" ufoer. Watson præsenterer os både for 
sager, hvor folk har set skikkelser i de observerede fartøjer, for historier om landinger og nedstyrtninger og 
sågar for spekulationer om besøg fra andre planeter, der blev trykt i aviserne i perioden. Alt i alt har sagerne 
stort set samtlige af de grundsten, man finder i den moderne ufomyte. Derudover får man en god fornemmelse 
for, at observationerne inddeler sig på samme måde som senere ufosager i forhold til observationstidspunkt, 
spredning og type. 




NIGEL WATSON 




Som et supplement til den overordnede røde tråd af sager om spøgelsesluftskibe, flyvemaskiner og balloner 
kommer Nigel Watson også kort ind på mere unikke elementer i UFWW. Blandt andet fremhæver han en bølge 
af „spøgelsesbiler" fra Tyskland, forskellige afskygninger af den udbredte krigslegende om „Englene fra Mons" 
samt Fatima-observabonerne i Portugal. 

Herudover har Watson (eller hans forelægger) også valgt at 
inkludere en udredelse af den påståede (men bevist usande) 
historie om Den Røde Baron's nedskydning af en flyvende 
tallerken i 1917 og et par andre myter, der først opstod langt 
efter Kenneth Arnold's observation i 1947. Det giver lidt variation 
i forhold til mange bogens andre sager, men kunne for min skyld 
lige så godt have været udeladt. 

m m —, •._gj, m En ting man i øvrigt kunne have ønsket sig, var en lidt mere 

H 'Al global vinkel på fænomenet. Som tidligere nævnt er det primært 

* Hg ■ ■ HH f|f observationer fra engelsktalende og europæiske lande, der 

i . ; 1 ! Ul ^ optræder i bogen. Dette skyldes uden tvivl, til dels, en generel 

Wjf f hp sprogbarriere, da der med ret stor sikkerhed vil findes lignende 

sager fra Kina, Japan, m.v., der bare aldrig har „fundet vej" ud af 
de respektive lande. Dette skal ikke forstås som en kritik af 
Watson, men mere en observation og et ønske fra min side af, 
vedrørende fremtidige studier af emnet. 

Bogen slutter ret brat, og selv om man ikke er i tvivl om, at 
Watson hælder til den mere psykosociale skole inden for 
ufologien, prøver han ikke på noget tidspunkt at proppe en 
standard forklaringsmodel ned over det samlede sagskompleks. I 
den forstand lader det til, at han har ønsket, at bogen skullet 
fungere som en slags casebook rettet mod en bredere 
læserskare. 

Med hensyn til det rent form mæssige er UFO's of the First World 
War: Phantom Airships, Balloons , Aircraft and Other Mysterious 
Aerial Phenomena udgivet i et forholdsvis lille paperback format 
og ser umiddelbart ikke ud af meget - men skinnet bedrager. 
Med en ret lille skrifttype, en længde på over 200 sider og 
forholdsvis få illustrationer og afbildninger (alle meget 
interessante) er der tale om en bog af betydelig substans. 
Kapitlerne er placeret på en måde, så de forskellige sager 


FIRST WORLD WA! 

Phantom Airships. Balloons. Aircraft am! 
OUter Mysterious Ariel Phenomena 

Nigel Watson: UFO's of the First World 
War: Phantom Airships, Balloons, Aircraft 
and Other Mysterious Aerial Phenomena, 

fremstår kronologisk, og på grund af en ret stor notesektion, der dokumenterer samtlige anvendte kilder, 
fungerer bogen derfor også som et slags opslagsværk. Der er ingen tvivl om, at det er en bog, der vil blive 
refereret til i mange år fremover, når snakken falder på ufoobservationer fra det tidlige 20. århundrede, og den 
fortjener en plads på hylden hos enhver med en interesse i historiske ufoer, ufomytedannelse og tilfælde af 
social panik. 



